次韻維心謝沈尚書惠筆一首
作者：劉一止
朝代：宋

paragraphs: 書生磨吻鉛刀銛，君家手筆不退尖。
琢成秀句奪天巧，平揖鮑謝奴高錢。
郊寒島瘦復可哂，漢風楚國真能兼。
胸中疾邪茹不吐，但覺忿氣生虬髯。
叵堪陳壽書漢實，毫端有口可得箝。
尚書昔侍金華講，論議凛凛秋霜嚴。
曾将一字竊魯史，未用三語求阮瞻。
分君賜筆助清峭，雕犀鏤象光出奩。
如吾樸遫豈足數，半世翰墨徒心潛。
老去文章讀不入，編帙散亂如投籤。
因君窮討默自愧，僻魯成痼何時砭。
須要盡見君家書，槁死不歎周南淹。
更從湘東覓金管，賞激忠孝祛奸憸。